Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2022/C 433/24)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Antakya Künefesi“

ELi nr: PGI-TR-02451 – 14.3.2019

KPN ( ) KGT (X)

1. [KPN või KGT] nimetus(ed)

„Antakya Künefesi“

2. Liikmesriik või kolmas riik

Türgi Vabariik

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Nimetusega „Antakya Künefesi“ tähistatakse üht vähestest Türgi maiustustest, mis sisaldab juustu. Tootmisel kasutatakse künefelik kadayıf I (kergelt küpsetatud niitjas tainas künefe jaoks), värsket Antakya juustu künefelik (juust künefe jaoks), võid ja siirupit. See toode saadakse juustu künefelik küpsetamisel lamedale küpsetusalusele asetatud, võiga segatud kahe künefelik kadayıf I kihi vahel ja enne tarbimist lisatakse sellele soovitud magususega siirupit. Aluse suurus sõltub tarbitavate portsjonite arvust. Toodet „Antakya Künefesi“ süüakse soojalt. Tarbimise ajal peaks juust venima, moodustades kiude.

Toode „Antakya Künefesi“ on 1–2 cm kõrge kettakujuline maius, mille läbimõõt sõltub serveeritavate portsjonite arvust. Maiusroa läbimõõt võib olla vahemikus 10–50 cm. Võiga segatud künefelik kadayıf i ülemine ja alumine kiht pruunistub küpsetamise käigus ja moodustab krõbeda kooriku tänu Maillard’i reaktsioonile. Samal ajal muutub Antakya juust künefelik keskelt pehmeks ja omandab kiulise tekstuuri. Pärast siirupi lisamist on juust magusa maitsega. Toodet „Antakya Künefesi“ serveeritakse soojalt kohe pärast siirupi lisamist. Töötlemata kujul (kuumtöötlemata) võib seda külmutada ning hoida transportimiseks ja turustamiseks temperatuuril –18 °C.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Antakya juustu künefelik valmistamiseks kasutatav piim peab olema saadud Hatay provintsist. Antakya juustu künefelik maitse kujuneb tänu Hatay piirkonna liigirikkal karjamaal karjatatavatelt lehmadelt saadud piimale.

3.4. Täpsustage tootmise erietapid, mis peavad toimuma määratletud geograafilises piirkonnas

Taina künefelik kadayıf, Antakya juustu künefelik ja toote „Antakya Künefesi“ tootmine peab toimuma punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Toote „Antakya Künefesi“ pakenditele tuleb kirjutada või trükkida loetavalt ja kustumatult järgmine teave:

— kaubanimi ja aadress, lühinimi ja aadress või äriühingu registreeritud kaubanimi,

— partii number

— kauba nimetus – „Antakya Künefesi“

— netomass

— küpsetamata toote kõlblikkusaeg (üks nädal jahutustemperatuuril või kuus kuud temperatuuril –18 °C).

— tuleb küpsetada ja tarbida soojalt kohe pärast siirupi lisamist

— logo:

4. Geograafilise piirkonna täpne määratlus

Toote „Antakya Künefesi“ tootmispiirkond on Hatay provints ja selle ringkonnad (Antakya, Altınözü, Kumlu, Belen, İskenderun, Arsuz, Kırıkhan, Payas, Dörtyol, Hassa, Erzin, Samandağ, Yayladağ, Defne, Reyhanlı). Hatay on asunduskeskus Türgi lõunapoolseimas punktis. Sellest lääne pool on Vahemeri, lõunas ja idas Süüria, loodes Adana, põhjas Osmaniye ja kirdes Gaziantep.

5. Seos geograafilise piirkonnaga

Seos toote „Antakya Künefesi“ ja selle valmistamise geograafilise piirkonna vahel põhineb taina künefelik kadayıf, Antakya juustu künefelik ja „Antakya Künefesi“ toote mainel, retseptil ja valmistamise oskustel. Retsept ja tootmisalased oskused on põlvest põlve edasi antud meistrilt õpipoisile. Toote kindlaksmääratud kvaliteedi tagamisel on vaja silmas pidada mõnda otsustava tähtsusega aspekti. Nii on vaja teatavaid oskusi, et pöördalusel kiire küpsetamise ajal taina künefelik kadayıf paksust ja tekstuuri kohandada. Samuti on Antakya juustu künefelik kiulised omadused tingitud juustuvalmistamisprotsessist. Need oskused omandatakse tänu meistri järelevalve all tehtava praktilise töö käigus saadud kogemustele. Määratletud piirkonnas peavad olema toodetud kaks koostisainet – tainas künefelik kadayıf ja Antakya juust künefelik.

Antakya juustu künefelik maitse kujuneb tänu Hatay piirkonna liigirikkal karjamaal karjatatavatelt lehmadelt saadud piimale. Kõnealuses piirkonnas kasvab ligikaudu 2 000 taime, millest 300 on registreeritud endeemilisena. Arvatakse, et piirkonna endeemilised taimed, eelkõige zahter (nõmm-liivatee (Thymus serpyllum L.)), soodustavad juustu künefelik maitse kujunemist. Selle taimerikkuse säilitamise ja esiletoomise eesmärgil laskis Hatay provintsi kuberner ehitada 2017. aastal valmis saanud aromaatsete ja endeemiliste taimede kogu hõlmava muuseumi.

Toote „Antakya Künefesi“ valmistamiseks kasutatav juust on erakordselt ainulaadne, sest tegemist on üksnes taina künefe jaoks toodetud juustuga künefelik. Antakya juustule künefelik on iseloomulik, et seda toodetakse lehmatoorpiimast, selle tekstuur on elastne ja sellel on nn kannarinna struktuur ning pH 4,9–5,2. Juustu kiulised omadused moodustuvad temperatuuril üle 65 °C. Juustule on iseloomulik , et kuumutamisel muutub see toote „Antakya Künefe“ sees venivaks ja selle kiuline struktuur tuleb esile.

On olemas 18. sajandist pärit üleskirjutused Islamic Records, milles viidatakse Antakyas tegutsenud taina künefe valmistajatele (tol ajal kasutati selle kohta ainult sõna künefe), mida peeti eraldi elukutseks (Gül, 2008.117). 18.–20. sajandil on mitmete aastate jooksul talletatud dokumentides teavet künefe ja künefe hinnakujunduse, selle toote valmistajate kutserühmaks liigitamise, künfe valmistamiseks kasutatud esemete ja selliste esemete päranduseks saamise kohta. Näiteks Antakyas on üleskirjutuses Islamic Records nr 50 (1898–1901) talletatud Antakyas kaupade, rõivaste ja kodutarvete hulka loetud künefe alus.

Künefecile’i väljaku rajamist 1930. aastatel mainis autor H. Boyacı raamatus pealkirjaga „From Antakya to Hatay 1870-1976“. Teoses on juttu kahest vennast, kes müüsid toodet „Antakya Künefesi“, teenindades aastatel 1935–1960 Antakya elanikke Köprübaēı nime kandval platsil. Tumeda nahavärvi tõttu said vennad hüüdnimeks „araablane“. Toote „Antakya Künefesi“ müüja Hacı Arab oli aastatel 1940–1950 väga kuulus künefe-meister Uzun Çarıs asunud poes nr 153, mis on tänapäeval pagaritöökoda. (Nakim, B., 2012)

1973. aasta 27. septembri ajaleheveerus esitas Süleyman Okay, (keda tuntakse nime all Abbuş Usta) Antakya juustukihiga künefe täpse määratluse. (Okay, 2009).

Kemal Karaömeroğlu 1971. aastal avaldatud reisiteatmikus „Hatay Tourism Guide“ (lk 29–31) esindavad Antakya kokakunsti toorest hakklihast pallikesed, angerjas, hakkliha ja bulguri burger ning magusoit künefe. Vabariigi 50. aastapäeval (1973) nimetati toodet „Antakya Künefesi“ Hatay provintsi aastaraamatus. Toodet „Antakya Künefesi“ mainitakse İnayet İnseli poolt 1976. aastal avaldatud väljaande „Economic and Social Tourism Activities in Antakya“ 129. leheküljel.

Igal aastal korraldab Hatay provintsi pealinna Antakya omavalitsus selle piirkonna emamaaga liitumise tähistamiseks festivali, kus valmistatakse pikim „Antakya Künefesi“, mida igal aastal pikendatakse ühe meetri võrra. 2019. aastal valmistati toode „Antakya Künefesi“, mille pikkus oli 81 meetrit.

Viide tootespetsifikaadi avaldamisele

—

(1) ELT L 343, 14.12.2012, lk 1.